b'\n_START_ARTICLE_\nB\xc3\xa6rums Skiklub\n_START_PARAGRAPH_\nB\xc3\xa6rums Skiklub (stiftet 19. desember 1885) er en skiklubb fra B\xc3\xa6rum kommune i Akershus. Klubben er organisert i Akershus Skikrets i Norges Skiforbund.\n_START_SECTION_\nHistorie\n_START_PARAGRAPH_\nSkiidrett var popul\xc3\xa6rt i jordbruksomr\xc3\xa5dene i B\xc3\xa6rum og var organisert i B\xc3\xa6rum skytterlag fra midten av 1860-tallet. I Evjebakken, hvor gamle B\xc3\xa6rum sykehus ligger i dag ble det arrangert skirenn i 1868. Utover 1870-tallet ble Vallerbakkene og Kirkerudbakkene ved Sandvika tatt i bruk. De kjente skil\xc3\xb8perne fra Telemark kom for \xc3\xa5 delta i rennene her. Ogs\xc3\xa5 skytterlaget arrangerte flere renn og det f\xc3\xb8rste rennet omtalt i pressen var et renn ved Horni g\xc3\xa5rd ved Skui i 1875._NEWLINE_To \xc3\xa5r etter at Christiania Skiklub ble stiftet, ble det i 1879 arrangert renn i Husebybakken. Her ble verdens f\xc3\xb8rste virkelige hopprenn arrangert i en kombinert variant med b\xc3\xa5de langrenn og hopprenn i ett._NEWLINE_P\xc3\xa5 1880-tallet ble det vanligere at skiidretten ble organisert i egne idrettslag, og det var mye av grunnen til at B\xc3\xa6rum skiklub ble stiftet 19. desember 1885, av 21 skientusiaster p\xc3\xa5 Edvard Lillehagens malerverksted ved Kadettangen, og skil\xc3\xb8perne fra skytterlaget s\xc3\xb8kte seg naturlig dit._NEWLINE_Klubben hadde lenge klubbhus p\xc3\xa5 Sollih\xc3\xb8gda med egen lysl\xc3\xb8ype, men har i dag klubbhus og anlegget i Kirkerudbakken. Klubben har ca. 2\xc2\xa0500 medlemmer innenfor langrenn, alpint, snowboard, telemarkskj\xc3\xb8ring og orientering._NEWLINE_I 1950, 1965 og 1985 arrangerte B\xc3\xa6rums Skiklub NM p\xc3\xa5 ski._NEWLINE_I 2004 ble Asker og B\xc3\xa6rum Freestyleklubb sl\xc3\xa5tt sammen med B\xc3\xa6rums Skiklubb.'